《马文毅公汇草辨疑歌》
清代·钱载

圣庙忠节襄平公，公所撰书惜未见，公自作歌蒙难中。

维时十有二年癸丑冬，三桂叛，延龄从。广西巡抚铁男子，御衣赐著何从容。

遗之大帽发冲怒，沥血缒城达三疏。自经不得又复引佩刀，镇粤公能邀一顾。

囚首排阊击笏楼，疾风授命乌金铺。阖门百口视如归，白日青磷莽回互。

拘囚方四年，幽愤草圣传。钩摹十二帙，《草字杂礼》无斯全。

斯非皇象《急就篇》，又岂浮屠永素能专前。正书况释顾姬笔，姬亦从公奋死归于天。

呜呼瘗骨处，广福寺，黑塔村，碑御制，抚蛮灭寇，将军又死傅弘烈，巡远双忠祠八柱。

宪皇恤先臣，庙入昭忠仍谕祭。本朝元气极盛诸公生。

淋漓颈血为君父，亦既青史名其名。君不见以炭画壁范忠贞。

作者简介：钱载（1708—1793），字坤一，号萚石，又号匏尊，晚号万松居士、百幅老人，秀水（今浙江嘉兴）人，清朝官吏、诗人、书画家。乾隆十七年进士，改庶吉士，散馆授编修，后授内阁学士兼礼部侍郎，上书房行走，《四库全书》总纂，山东学政。官至二品，而家道清贫，晚年卖画为生。工诗文精画，善水墨，尤工兰竹，著有《石斋诗文集》。为乾嘉年间“秀水派”的代表诗人。